Skote klap buite Durbanse hofWetstoepassingsowerhede Woensdag buite die Durbanse landdroshof. (Foto: Marshall Security) Twee jong mans is Woensdagoggend voor die landdroshof in Durban geskiet toe die insittendes van ’n verbygaande motor skote op hulle afgevuur het. ’n Amptenaar van die hof is ook in die proses gewond. Konst. Thenjiswa Ngcobo, polisiewoordvoerder, sê polisiebeamptes van die Durban-Sentraal-polisiestasie is omstreeks 10:00 na die hof ontbied. “Dit word beweer dat twee mans, albei 21 jaar oud, na die hof gestap het toe onbekende mans in ’n voertuig op hulle losgebrand het. Albei het beserings opgedoen en is vir mediese behandeling hospitaal toe gehaas.” ’n Hofbeampte is ook tydens die skietery gewond toe ’n dwaalkoeël hom in die bobeen getref het. Ngcobo sê die motief vir die voorval is in die stadium nog onbekend. Andreas Mathios, woordvoerder van Marshall Security, sê ’n wetstoepasser op die toneel het aan hom gesê die voorval is moontlik bendeverwant. Volgens Mathios is die polisie tans op soek na ’n Kia Sportage. Aanklagte van poging tot moord is reeds aanhangig gemaak.